 Gregorčičeva 20–25, Sl-1001 Ljubljana T: +386 1 478 1000

 F: +386 1 478 1607

 E: gp.gs@gov.si

 http://www.vlada.si/

Številka: 00104-411/2019/5

Datum: 23. 1. 2020

**Odgovor na poslansko vprašanje dr. Franca Trčka v zvezi izvedbo zaposlovanja predhodno outsourcanih delavcev v Ministrstvu za javno upravo**

Predsednik Državnega zbora mag. Dejan Židan je z dopisom št. 020-07/19-1881/2 z dne 27. 11. 2019, na Vlado Republike Slovenije naslovil poslansko vprašanje dr. Franca Trčka v zvezi z izvedbo zaposlovanja predhodno outsourcanih delavcev na Ministrstvu za javno upravo, ki ga je Generalni sekretariat Vlade Republike Slovenije dodelil z dopisom št. 00104-411/2019/2 z dne 28. 11. 2019 Ministrstvu za javno upravo v reševanje.

V nadaljevanju Vlada Republike Slovenije odgovarja na posamezna zastavljena vprašanja.

**Kakšna bo časovnica tega insourcinga?**

Na Ministrstvu za javno upravo je bilo razpisanih sedem delovnih mest čistilka I, dva koordinatorja VII/1 in en koordinator VII/1 – vodja oddelka. Izbrani kandidati na delovnih mestih čistilka I bodo predvidoma sklenili delovno razmerje s 1. 1. 2020, koordinator VII/1 predvidoma s 24. 1. 2020, koordinator VII/1 – vodja oddelka pa predvidoma s 13. 1. 2020. Postopek izbire drugega kandidata za delovno mesto koordinator VII/1 pa še ni zaključen.

**Kakšne bodo mezde tako prezaposlenih, če primerjamo s sedanjimi, ko so zaposleni pri zunanjih, pogosto oderuških izvajalcih?**

Skladno s Kolektivno pogodbo za državno upravo, uprave pravosodnih organov in uprave samoupravnih lokalnih skupnosti - tarifni del (Uradni list RS, št. [60/08](http://www.uradni-list.si/1/objava.jsp?sop=2008-01-2572), [106/15](http://www.uradni-list.si/1/objava.jsp?sop=2015-01-4335), [51/16](http://www.uradni-list.si/1/objava.jsp?sop=2016-01-2257), [46/17](http://www.uradni-list.si/1/objava.jsp?sop=2017-01-2245), [58/17 – popr.](http://www.uradni-list.si/1/objava.jsp?sop=2017-21-2766) in [80/18](http://www.uradni-list.si/1/objava.jsp?sop=2018-01-3869)) je osnovna plača delovnega mesta:

* + čistilka I določena z uvrstitvijo v 11. plačni razred, ki znaša 651,88 EUR. Navedeno pomeni, da bo skladno z Zakonom o minimalni plači (Uradni list RS, št. [13/10](http://www.uradni-list.si/1/objava.jsp?sop=2010-01-0519), [92/15](http://www.uradni-list.si/1/objava.jsp?sop=2015-01-3610) in [83/18](http://www.uradni-list.si/1/objava.jsp?sop=2018-01-4067)) čistilkam I izplačan znesek minimalne plače, ki znaša 940,58 EUR;
	+ koordinator VII/1 v 30. plačni razred, ki znaša 1.373,40 EUR;
	+ koordinator VII/1 – vodja oddelka v 30. plačni razred, ki znaša 1.373,40 EUR in 5% položajni dodatek v primeru do 10 zaposlenih na sistemiziranih delovnih mestih v notranji organizacijski enoti, ki jo vodi koordinator VII/1 – vodja oddelka.